Abel Hernández

Abel Mathías Hernández Platero (sündinud 8. augustil 1990 Pandos) on Uruguay jalgpallur, kes mängib ründajana Argentina kõrgliigaklubis Rosario Central.

 Klubikarjäär 
Ta alustas klubikarjääri Uruguay klubis Central Español, mille koosseisus debüteeris ta Uruguay kõrgliigas 2006. aastal. 2008. aastal liitus ta Peñaroliga.

2009. aasta veebruaris liitus ta Itaalia kõrgliigaklubiga Palermo. Esimese värava Itaalia kõrgliigas lõi ta sama aasta 29. oktoobril mängus Milano Interi vastu. Hooajal 2013–14 mängis ta Palermoga Itaalia esiliigas, kus oli 14 väravaga sel hooajal klubi suurim väravakütt.

2014. aasta septembris sõlmis ta lepingu Inglismaa kõrgliigaklubiga Hull City. Üleminekusumma oli 10 miljonit eurot, mis tegi temast Hull City ajaloo suurima ostu."Transfer deadline day: Abel Hernandez joins Hull in £10m deal". BBC Sport. 1.9.2014. Vaadatud 25.1.2021 Esimese värava Inglismaa kõrgliigas lõi ta sama aasta 14. septembril mängus West Ham Unitedi vastu. Hooajal 2015–16 mängis ta Hull Cityga Inglismaa esiliigas, kus ta lõi 20 väravat ja sel hooajal liigas paremuselt kolmas väravakütt. 2016. aastal valiti Hernández Hull City aasta mängijaks.

2018. aasta augustis sõlmis ta kolmeaastase lepingu Venemaa kõrgliigaklubiga Moskva Spartak. Ta mängis Spartakis vaid ühe hooaja; ta oli kimpus vigastustega ja lõi hooajal 2018–19 liigas ainult kolm väravat. Hooajal 2019–2020 mängis Hernández Katari kõrgliigaklubis Al Ahli.

2020. aasta augustis sõlmis ta üheaastase lepingu Brasiilia kõrgliigaklubiga Internacional."Inter contrata atacante Abel Hernández". Sport Club Internacional. 28.8.2020. Vaadatud 25.1.2021 Esimese värava Brasiilia kõrgliigas lõi ta sama aasta 12. oktoobril mängus Athletico Paranaense vastu. 2021. aasta aprillis siirdus ta samasse liigasse kuuluvasse klubisse Fluminense, kus mängis aasta lõpuni.

2022. aastal mängis Hernández Mehhiko kõrgliigaklubis Atlético San Luis ja 2023. aastal taas Peñarolis. 2024. aastal liitus ta Rosario Centraliga.

 Koondisekarjäär 
2009. aasta Lõuna-Ameerika kuni 20-aastaste meistrivõistlustel saavutas ta Uruguay noortekoondisega kolmanda koha. Hernández lõi turniiril viis väravat ja oli kolme teise mängija kõrval turniiri suurim väravakütt.

Uruguay jalgpallikoondises tegi Hernández debüüdi 11. augustil 2010 sõprusmängus Angola vastu ja ta lõi selles mängus ka värava. 2011. aastal võitis ta Uruguay koondisega Copa América.

2013. aasta FIFA konföderatsioonide karikaturniiri viimases alagrupimängus lõi ta Tahiti vastu neli väravat.

Ta kuulus Uruguay koondisse veel ka 2014. aasta maailmameistrivõistlustel, 2015. aasta Copa Américal ja 2016. aasta Copa América Centenario. Lisaks kuulus ta 2012. aasta suveolümpiamängude jalgpalliturniiril Uruguay olümpiameeskonda.

 Viited 

 Välislingid 

Kategooria:Uruguay jalgpallurid
Kategooria:US Palermo mängijad
Kategooria:Hull City AFC jalgpallurid
Kategooria:Sport Club Internacionali mängijad
Kategooria:Moskva Spartaki jalgpallurid
Kategooria:Fluminense Football Clubi mängijad
Kategooria:Serie A mängijad
Kategooria:Premier League'i mängijad
Kategooria:The Championshipi mängijad
Kategooria:Campeonato Brasileiro Série A mängijad
Kategooria:Liga MX-i mängijad
Kategooria:Argentina Primera Divisióni mängijad
Kategooria:Sündinud 1990